b'\n_START_ARTICLE_\nMarko Virtala\n_START_SECTION_\nJunioriura ja Mestis\n_START_PARAGRAPH_\nVirtala on Uudenkaupungin J\xc3\xa4\xc3\xa4-Kotkien kasvatti. H\xc3\xa4n siirtyi C-juniori-ik\xc3\xa4isen\xc3\xa4 Rauman Lukkoon. Virtala oli kaudella 2002\xe2\x80\x932003 joukkueen B-nuorten paras maalintekij\xc3\xa4 ja jakoi sis\xc3\xa4isen pistep\xc3\xb6rssin Tuomas M\xc3\xa4kisen kanssa runkosarjassa tehoilla 14+9=23. Kahdella viimeisell\xc3\xa4 A-juniorikaudellaan 2004\xe2\x80\x932005 ja 2005\xe2\x80\x932006 Virtala oli Lukon kolmanneksi paras pistemies. H\xc3\xa4n toimi j\xc3\xa4lkimm\xc3\xa4isell\xc3\xa4 kaudella joukkueen kapteenina._NEWLINE_Kaudeksi 2006\xe2\x80\x932007 Virtala siirtyi lyhyen koejakson j\xc3\xa4lkeen Mestis-joukkue Kajaanin Hokkiin. H\xc3\xa4n k\xc3\xa4rsi runkosarjan aikana loukkaantumisista, jonka takia Virtala pelasi vain 32 ottelua tehopistein 6+10=16. Kev\xc3\xa4\xc3\xa4n 2007 pudotuspeleiss\xc3\xa4 h\xc3\xa4n nousi kuitenkin uudelle tasolle ja teki 12 ottelussa tehot 7+3=10. Virtala muodosti Jarkko Hattusen ja veljens\xc3\xa4 Teemun kanssa Hokin ykk\xc3\xb6sketjun. H\xc3\xa4n jakoi Hattusen kanssa pudotuspelien maalip\xc3\xb6rssin voiton seitsem\xc3\xa4ll\xc3\xa4 osumallaan. Virtala ker\xc3\xa4si koko kauden aikana vain kaksi j\xc3\xa4\xc3\xa4hyminuuttia. H\xc3\xa4n voitti kauden p\xc3\xa4\xc3\xa4tteeksi Mestiksen-mestaruuden ja palkittiin pudotuspelien arvokkaimpana pelaajana._NEWLINE_Virtala teki kaudeksi 2007\xe2\x80\x932008 kaksivuotisen sopimuksen Lukon SM-liigajoukkueen kanssa. H\xc3\xa4n pelasi ensimm\xc3\xa4isen sopimuskautensa kuitenkin l\xc3\xa4hes kokonaan viel\xc3\xa4 lainalla Hokissa, jonka paras sy\xc3\xb6tt\xc3\xa4j\xc3\xa4 ja toiseksi paras pistemies Virtala oli tehoilla 16+30=46. H\xc3\xa4n sijoittui koko Mestiksen pistep\xc3\xb6rssiss\xc3\xa4 seitsem\xc3\xa4nneksi. Kev\xc3\xa4\xc3\xa4n 2008 pudotuspeleiss\xc3\xa4 Virtala oli tehoilla 2+10=12 joukkueen paras pistemies ja sy\xc3\xb6tt\xc3\xa4j\xc3\xa4. H\xc3\xa4n voitti kauden p\xc3\xa4\xc3\xa4tteeksi Mestis-hopeaa ja palkittiin koko Mestiksen herrasmiespelaajana. Virtala debytoi kauden aikana my\xc3\xb6s SM-liigassa vahvistettuaan Lukkoa 5. joulukuuta 2007 vieraissa paikallisvastustaja Porin \xc3\x84ssi\xc3\xa4 vastaan. H\xc3\xa4n ker\xc3\xa4si ottelussa yhden kahden minuutin j\xc3\xa4\xc3\xa4hyn k\xc3\xa4rsitty\xc3\xa4\xc3\xa4n joukkuerangaistuksen liian monesta pelaajasta j\xc3\xa4\xc3\xa4ll\xc3\xa4.\n_START_SECTION_\nSM-liiga\n_START_PARAGRAPH_\nVirtala ei murtautunut Lukon SM-liigajoukkueen vakiokokoonpanoon viel\xc3\xa4 harjoituskauden p\xc3\xa4\xc3\xa4tteeksi, vaan h\xc3\xa4n sai odottaan tilaisuuttaan noin kuukauden. Virtala pelasi kauden 2008\xe2\x80\x932009 vaihtelevassa roolissa l\xc3\xa4hinn\xc3\xa4 alemmissa ketjuissa. Yhteens\xc3\xa4 h\xc3\xa4nen tulokaskautensa SM-liigassa toi 47 runkosarjaottelussa tehot 4+3=7 sek\xc3\xa4 seitsem\xc3\xa4ss\xc3\xa4 playout-ottelussa tehot 2+1=3. Virtalan liigauran avausmaali syntyi 18. lokakuuta 2008 Turun Palloseuraa vastaan. H\xc3\xa4net palkittiin ottelun Ilta-Sanomien yhden t\xc3\xa4hden t\xc3\xa4htipelaajana. Huhtikuussa 2009 Virtala teki kolmivuotisen jatkosopimuksen Lukon kanssa._NEWLINE_Syksyn 2009 harjoitusotteluissa Virtala esitti varsin lupauksia her\xc3\xa4tt\xc3\xa4neit\xc3\xa4 otteita. Kauden 2009\xe2\x80\x932010 alettua h\xc3\xa4n k\xc3\xa4rsi kuitenkin tehottomuudesta ja lis\xc3\xa4ksi Virtala k\xc3\xa4rsi polvivammasta, josta toivuttuaan h\xc3\xa4n yritti tehd\xc3\xa4 tulosta viel\xc3\xa4 Jakub Petru\xc5\xbe\xc3\xa1lekin ketjussa. Virtala ei saanut lopulta en\xc3\xa4\xc3\xa4 luottoa Lukon p\xc3\xa4\xc3\xa4valmentajalta Rauli Uramalta. Siirtotakarajalla, tammikuun 2010 lopulla h\xc3\xa4n siirtyi Turun Palloseuraan, jonne Virtalan halusi h\xc3\xa4nelle Hokista tuttu p\xc3\xa4\xc3\xa4valmentaja Kai Suikkanen. Virtala muodosti pudotuspeleiss\xc3\xa4 "Hokki-ketjun" kev\xc3\xa4\xc3\xa4n 2007 Mestis-mestarijoukkueesta tuttujen Jarkko Hattusen ja Antti Erkinjuntin kanssa. H\xc3\xa4n kuului kev\xc3\xa4\xc3\xa4n yll\xc3\xa4tt\xc3\xa4jiin tehty\xc3\xa4\xc3\xa4n 14 playoff-ottelussa tehot 3+7=10. Toukokuussa 2010 Virtala teki vuoden mittaisen jatkosopimuksen TPS:n kanssa._NEWLINE_Kaudella 2010\xe2\x80\x932011 Virtala nousi TPS:n kapteeniksi, kun Ville Vahalahti loukkaantui syykauden loppupuolella. H\xc3\xa4n otteistaan paistoi koko alavireisen kauden pelanneessa TPS:ss\xc3\xa4 vialla ollut haluttomuus, ylimielisyys ja kurittomuus. Virtala oli joukkueen pelaajista my\xc3\xb6s suurimman kritiikin kohteena "k\xc3\xa4nnikohussa", kun TPS nousi joulukuussa 2010 otsikoihin pelaajien k\xc3\xa4sist\xc3\xa4 karanneen alkoholink\xc3\xa4yt\xc3\xb6n takia Turun paikallisissa y\xc3\xb6kerhoissa. Maaliskuussa 2011 h\xc3\xa4n teki vuoden mittaisen jatkosopimuksen joukkueen kanssa. Kaudella 2011\xe2\x80\x932012 Virtala pelasi t\xc3\xa4ll\xc3\xa4 kertaa taas hyv\xc3\xa4\xc3\xa4, tuttua peli\xc3\xa4\xc3\xa4n alemmissa ketjuissa. Helmikuussa 2012 h\xc3\xa4n teki j\xc3\xa4lleen vuoden mittaisen jatkosopimuksen TPS:n kanssa. _NEWLINE_Kaudella 2012\xe2\x80\x932013 Virtala pelasi TPS:n kolmannesta per\xc3\xa4kk\xc3\xa4isest\xc3\xa4 heikommasta kaudesta huolimatta taas hyv\xc3\xa4n kauden monipuolisuutensa ja alempien ketjujen pelaamisensa ansiosta. H\xc3\xa4n k\xc3\xa4rsi kuitenkin kauden aikana alaraajavammasta pariinkin otteeseen ja se p\xc3\xa4\xc3\xa4tti h\xc3\xa4nen kautensa helmikuussa 2012. Marraskuussa 2012 Virtala jatkoi sopimustaan kahdella vuodella kev\xc3\xa4\xc3\xa4seen 2014 saakka. Kaudella 2013\xe2\x80\x932014 h\xc3\xa4n teki SM-liigan yhden kauden piste-enn\xc3\xa4tyksens\xc3\xa4 tehoilla 8+11=19._NEWLINE_Virtala nimettiin kaudeksi 2014\xe2\x80\x932015 TPS:n varakapteeniksi. H\xc3\xa4n toimi kauden aikana my\xc3\xb6s joukkueen kapteenina Petteri Nummelinin loukkaantumisten my\xc3\xb6t\xc3\xa4.\n_START_SECTION_\nSiirtyminen ulkomaille\n_START_PARAGRAPH_\nKaudeksi 2015\xe2\x80\x932016 Virtala siirtyi vuoden mittaisella sopimuksella Kazakstanin mestaruussarjassa pelaavan Arlan Kokshetaun paitaan. Joukkueeseen siirtyi my\xc3\xb6s h\xc3\xa4nen isoveljens\xc3\xa4 Teemu. Marko Virtala oli tehoilla 23+24=47 Arlanin paras maalintekij\xc3\xa4 ja toiseksi paras pistemies Ivan Kut\xc5\xa1inin j\xc3\xa4lkeen. H\xc3\xa4n jakoi Kazakstanin liigan maalip\xc3\xb6rssin viidennen sijan Gornjak Rudnin Igor T\xc5\xa1erkasovin kanssa ja sijoittui pistep\xc3\xb6rssiss\xc3\xa4 kuudenneksi. Virtala voitti kauden p\xc3\xa4\xc3\xa4tteeksi hopeaa._NEWLINE_Kaudeksi 2016\xe2\x80\x932017 Virtala siirtyi veljens\xc3\xa4 Teemun kanssa vuoden mittaisella sopimuksella Tanskan Metal Ligaenin Gentofte Starsiin. H\xc3\xa4n oli tehoilla 16+14=30 joukkueen kolmanneksi paras pistemies Teemun kanssa. Pudotuspeleiss\xc3\xa4 Virtala jakoi Starsin sis\xc3\xa4isen tehotilaston voiton Jeff Terminesin kanssa lukemalla +6. H\xc3\xa4n voitti kauden p\xc3\xa4\xc3\xa4tteeksi hopeaa. Kes\xc3\xa4kuussa 2017 Virtala teki Starsin kanssa vuoden mittaisen jatkosopimuksen. Kaudella 2017\xe2\x80\x932018 h\xc3\xa4n oli joukkueen paras pistemies ja sy\xc3\xb6tt\xc3\xa4j\xc3\xa4 tehoilla 15+31=46._NEWLINE_Virtala siirtyi kaudeksi 2018\xe2\x80\x932019 j\xc3\xa4lleen yhdess\xc3\xa4 veljens\xc3\xa4 Teemun kanssa vuoden mittaisella sopimuksella monikansallisen Alps Hockey Leaguen italialaisjoukkue HC Pustertal-Val Pusteriaan. Joukkuetta valmentaa veljeksi\xc3\xa4 aiemmin Kajaanin Hokissa valmentanut Petri Mattila.'